**Ақылбек Шаяхмет**

**ҚАШҚЫН**

**монодрама**

***Қабырғада кітап сөрелері. Ортада жазу столы. Үстінде қалың кітап жатыр.***

***(Музыка ойнайды)***

***Сахна ортасында үлкен экран. Онда қашып бара жатқан баланың сұлбасы. Оның артынан жігіт жүгіріп келеді. Оның артынан орта жастағы кісі жүгіріп бара жатыр. Дабыр-дұбыр аяқ дыбысы естіледі.***

**Қашқын:**

***(қолына бір кітапты алып, үңіліп қарайды)***

Мынау қандай кітап? Мұқабасына қарап тұрайын ба? Әлде мазмұнына үңілейін бе?

«Зытып келем, зытып келем. Артыма қарай-қарай зытам... Зытып келе жатқаным, қашып келемін. Артыма қарай беретінім, қорқып келемін...».

Ғабит Мүсіреповтің «Қазақ солдаты» романын жасымда оқып едім. Соны оқығанда үрейім ұшқан. Қатты қорыққаным сондай, қалтырап-дірілдеп, өзімді өзім әзер ұстадым.

Әке-шешемнің тас қараңғы түнде қасқырдан қашқаны есіме түсті. Мен екіге толған болуым керек. Анамның жанында менен екі-үш жас үлкен қызбала бар еді. Ол менің апам. Есімі Айсұлу. Тігерге тұяқ қалмаған ауылдан ұзап шыққанымызға бірнеше күн болған. Алыстағы нағашыларымызға жол тартқанбыз. Әкемнің қабағы қатулы, арқасындағы дорбасы бос қалған. Шешемнің екі көзі жасқа толы. Жолға деп алып шыққан азын-аулақ қуырған бидай таусылған.Түнде жол бойында бір ағаштың жанында ұйықтап едік. Түн тыныштығын бұзып қасқырдың дауысы естілген. Қатты ұлыған.Төбе құйқаны шымырлатады.

Әкем мені қолына алды. Айсұлу ұйқысын аша алмай, аяғын баса алмай келеді.Біз бір қырды асқанда бізді өкшелеп келе жатқан бірнеше қасқыр көрінді. Көздері оттай жанып тұр. Артына қарайлаған ата-анам қанша жылдам жүрсе де қасқырлар таяп қалды.

«Таста қызды!» – деген әкемнің дауысы шықты.

Анам жылап жіберді.

«Қалай қиямын?» – деді жанұшырып.

«Таста! Әйтпесе бәріміз де өлеміз».

Әкем қатты айқайлады. Тым құрыса мына баланы аман алып қалайық! – деді.

Кішкентай болсам да сондағы естіген сөзім есімде қалып қойыпты.

Барар жерге бәрібір жете алмадық.

Қасқырдың жеміне қалдырған қыздың, менің бауырымның жылаған дауысы құлағымда әлі күмбірлеп тұр. Келесі күні тышқан ұстап ас қылдық. Жорғалаған жылан да, қыбырлаған жәндік те тамақтан өтіп кетті. Соны есіме алсам, жиіркеніп, құсқым келеді.

Көп ұзамай шешем ауырып, қатты құсып, талып жығылды. Оны ажал өзінің құшағына алған екен. Әкем анамды қайда жерлегенін де білмеймін, бірнеше күн өткенде әкемнен де көз жазып қалдым. Ол маған тамақ іздеп кетті ме, әлде өзін әлдебіреулер бауыздап кетті ме, білмеймін.

Жылап жатқан жерімде кездейсоқ кісілер тауып алып, Балалар үйіне өткізді. Тойып тамақ жемесем де, азын-аулақ ауқаттан ауыз тиіп, есім кіріп қалды. Қазір ойласам, ботқа ма, быламық па, сол тамақтың дәмі аузымнан кетпейді.

Одан да қаштым. Көзі көк, шашы сары екі бала мені жабылып ұрды. Орыс тілінде әлдеңе деген, түсінбедім. Қайта сұрағанша тепкінің астына алды. Мұрнымнан қан кетті. Бір қолым қөтертпей қойды. Тәрбиеші апай келіп: «Не болды, кім ұрды?» – деп сұраған. Сары шаштың біреуін көрсеттім. Оған не істегенін білмеймін, әлгі қайтып келген соң маған тағы тиісті. «Ты ешо получишь» деді. Получит деген алу екенін білемін.Түк те алмадым. Тағы таяқ жедім. Ертеңіне биік шарбаққа өрмелеп шығып, ар жағына топ ете түстім де, далаға безіп жоғалдым.

Зытып келем. Зытып келем.

* Әй, бала қайда барасың? – деді біреу.

Қазақша айтты. Тоқтадым.

«Білмеймін!» – деп басымды шайқадым.

Үйің қайда? – деді.

Жоқ! – дедім.

«Кімнің баласысың?» – деп сұрады.

«Әке-шешем өліп қалған» – дедім.

– «Алда байғұс-ай!» Орта жастағы келіншек басымнан сипады.

– Менімен жүр! – деді.

Еріп жүре бердім. Тамақ берді. Жуындырып, төсекке жатқызды.

Ертеңіне тұрсам, мен қашқан жерден екі адам келіп тұр.

«Бұл бала біздің бала» – деді олар.

«Онда неге қашты?» – деп сұрады апай.

* Бала болған соң ұрысады, төбелеседі. Соған шыдамай қашқан. Біз оны алып кетеміз деді.

Шынында да алып кетті.

Тағы қашуға шамам келмеді. Мұршамды келтірмеді.

***(музыка ойнайды)***

***Бөлменің бір шетінде теледидар тұр.***

***Қашқын пультті алып, теледидарды қосады. Теледидардан диктор сөйлеп жатыр.***

**Диктор:**

Минскідегі толқудан кейін Белбасы Лукашенко тікұшаққа мініп, басқа елге қашу жоспарын алдын ала жоспарлағанға ұқсайды. Оның қару асынып өзінің резиденциясына келгені сондай жағдайға дайындық жасап жатқанын дәлелдейді.

**Қашқын:**

О, керемет! Ол да қашқындар қатарына қосылатын секілді. Мына бөлмені ескі танысым бірнеше күнге маған бергені қандай жақсы болды? Ішім пыспайды. Көк жәшік бар. Барлық жаңалықтан хабардармын. Кітаптар да көп екен.

**Дауыс:**

Одан кейін не болды?

**Қашқын:**

Жылдар өтті. Ел басына күн туды. Көппен көрген ұлы той деп жүрдік.Соғыс та бітті. Соғыстан кейінгі тіршілік те жеңіл болған жоқ.Бір күні мені соғыстан оралған жас жігіт тауып алды. Жас та емес, біразға келген, мосқал тартқан. Менің аталас туысым болып шықты. Өзінің етжақын туыс-туғанынынан тірі қалған ешкім жоқ екен. Құшақтасып көрістік. Жанарыма жас келді. Мені де іздейтін адам бар екен.

Біраздан кейін бұл қуанышым да су сепкендей басылды. Ағатайым соғыста жау қолына түсіп, тұтқын болыпты. Одан кейін Түркістан легионының құрамында болған. Елдің сөзіне қарағанда, Отанын сатқан сатқын. Енді жазасын тартуы керек екен.

Сонда барып есіме түсті. Ауылдағы үлкен кісілердің біреуінен естіп едім. Менің әкемнің бір інісі де Совет үкіметіне қарсы болып, «халық жауы» деген жаман атаққа ілініп, сотталып кетіпті. Итжеккенде, Сібірдің орманында тірі жүр ме, әлде өліп қалды ма, тіпті хабарын білмеймін. Бұл хабарды айтқан кісі: «есіңде болсын, бұл жайды тісіңнен шығарма, сондай туысым бар еді деп ешкімге айтушы болма!» - деп ескерткен. «Айтсаң, басың кетеді» деген. Кейін мектепте оқығанда да, жұмыс істегенде де тегімді сұрастырғандар, тұқым-тұқиянымды тергегендер болды. Жұмған аузымды ашпадым. Білемін деген көп сөз. Білмеймін деген жоқ сөз.

Сол туысым арада біраз уақыт өткенде ақталыпты, жазықсыз жапа шеккен екен деп естідім. Бірақ, онымен қайта жүздесе алмадым. Басқа жақта жұмыста жүрдім, тұрмыстың күйбеңінен оны іздеуге мұршам келмеді.

Солай! Қайсы бірін айтайын?!

***Қашқын еңкейіп стол үстінде жатқан газетті алады. Оны парақтап, жүре сөйлейді.***

Арада тағы жылдар өтті. Енді сау басым саудаға түсті. Шақшадай басым шарадай болды.Біреулер ұры деп көрсетіпті. Ақтығымды дәлелдей алмадым.Жалған айтқан куәлар да табыла кетті. Бес-алты жылды арқалап кете бардым. Темір тордың ар жағында талай теперішті көрдім. Одан аман-есен шықсам да қалада ешкім жұмысқа алмады. Амал жоқ, алыстағы ауылға барып, сиыр бақтым. Сол ауылдан жанымды түсінетін адамды да таптым. Отбасын құрдым, жар сүйдім, балалы болдым.

Бірақ, жұт жеті ағайынды деген рас екен. Бір жылы малға топалаң келді. Аусыл деген аурудан барлық мал қырылды. Тағы да зытуға тура келді.Енді әйелімді, бала-шағамды ертіп қалаға қаштым. Мұнда да жөнді жұмыс табылмады. Аула тазалаушы болдым. Әйелім көп қабатты тұрғын үйлердің кіреберістерін жуып, ақша табатын болды. Сонымен қашуым тоқталды деп ойлаған едім. Тоқтамаған екен. Аулада шылымшылар, маскүнемдер, апиыншылар, қарақшылар көбейді. Сөзіңді жүре тыңдайды. Ұнатпаса, боқтап, тіпті сабап та кетеді. Олардың беті-жүзін танып алғанмын. Керістен пайда жоқ, тек көре қалсам, ат шаптырым жерге айналып қашатын болдым.

Сүйтсем, қашып жүрген жалғыз мен емес екенмін. «Дат» деген газетті сатып алып едім. Бір ақынның «Қашқындар» деген өлеңі жарық көрген екен. Бас алмай оқып шықтым. Ғажап. Тура менің ойымды жазыпты. Сіздер де тыңдап көріңіздерші.

Бұрын қыздар кетуші еді жат елге,

Бүгін ұлдар қашып жатыр шет елге.

«Қашатын қыз қашады ғой сасқаннан»

Деген сөздер айтылмаған бекерге.

Туыстары жарамаған сүйеуге,

Банкир қашқын, әкім қашқын бұл елде.

Өмірінің тең жартысын өткізген

Келіншектен қашып кетті күйеу де.

Жүріп жатыр бітпейтін дау, ерегес,

«Күні олардың, - дейді көп жұрт,- күн емес».

Бірақ, олар аш-жалаңаш жүрген жоқ,

Қашқындардың қанжығасы құр емес.

Күре жолда талай тағдыр тоғысқан

Қашқандар бар зілзаладан, соғыстан.

Бақтың құсын басқа өлкеден іздеп жүр

Байпатшалар бастарынан «бағы ұшқан».

Оңып жүрген жоқ та шығар ол онша,

Жараспай ма жауласқандар қол алса.

«Адасқанның айыбы жоқ» дейміз бе,

Күшік күйеу қайынжұртқа оралса.

Білу қиын, сеніп отыр ел кімге?

Жаутаңдайды көзін сүзіп әркімге.

«Қайтқан малдың қайыры бар» дейміз бе,

Қашқан қатын қайтып келсе төркінге.

Мезгіл осы түрлі дерттер асқынған,

Бәлкім, көңіл пернелерін бастым дәл.

Тілеу тілер дос-жарандар бар шығар,

Аман-есен жүріңдерші, қашқындар!

Жақсы жыр емес пе? Маған қатты ұнады.

***Сахнаның төрінде бір бұрышта кітап сөрелері. Кітаптар сықасып тұр. Ішінен мұқабасындағы жазулар ірі әріптермен жазылған Абайдың «Өлеңдер», Мұхтар Әуезовтың «Шығармалар», Ғабит Мүсіреповтың «Қазақ солдаты», Михаил Лермонтовтың «Поэмы», Достоевскийдің «Қылмыс пен зауал»,* *Бердібек Соқпақбаевтың «Менің атым Қожа», Мұрат Аджидің «Қыпшақтар», Айдын Кәлімханның «Қашқын» деп аталған кітаптары мен мұндалап көзге түседі.* *Қашқын кітап сөрелерінің жанына барады. Бір-екеуін ұстап, мұқабасын сипайды.***

### Қашқын:

### Мына кітаптарды оқыдыңыздар ма? Достоевскийдің «Қылмыс пен зауалындағы» Раскольников соттан қашып жүр. «Менің атым Қожадағы» Сұлтан сабақтан қашып жүр. Мұхтар Әуезовтың Еңлігі мен Кебегі елден қашып жүр. Чеховтың да «Қашқын» - «Беглец» деген әңгімесі бар. Онда сырқат бала ауруханадан қашады. Толстойдың «Казактар» повесінің кейіпкері Кавказға қашады, Бірақ, өзінен өзі қашып кете алмайды.

Есіме орыс ақыны Лермонтовтың «Беглец» деген дастаны түсті. Оны қазақ тіліне, ұмытпасам, Шәңгерей Бөкеев аударған.

«Сөйлеме, залым, кәуір бұл жасыңды,

Қимадың жақсы өлімге бір басыңды.

Кет жалғыз, қашқын болған масқараңмен,

Қояйын қарайтпай-ақ ақ шашымды.

Қорқақ құл, енді маған бала емессін,

Сүрттірмен ұятыңды, көз жасымды!» – дейді қартайған ана баласына.

Ол қашқын біздің қашқындардан бөлек секілді. Зытып қашқан қашқын ел-жұртын тастап кеткені үшін, опасыздық жасағаны үшін ақыры өзіне қол салады. Бас сауғалаған қорқақты суреттеген дастанда «қояндай бүркіт қуған» деген тіркес бер. Мен де сол қоянның кебінде болғанмын. Бірақ, менде де жанымды аман алып қалсам деген ой ғана болды. Дастан кейіпкері Харун сүйген жарынан сөз естіп, қартайған анасынан қарғыс алып, ақыры денесі көмусіз қалса, менің ата-анам да кебінсіз, көмусіз қалды. Оларды жер қойнына арулап жуып, тапсыруға шамам келген жоқ. Жас баланың қолынан не келеді? Көмусіз қалған қанша азаматтың басында құлпытас жоқ. Бірақ қоянжүрек қорқақ қашқын мен тағдыры тәлкекке түскен қашқынның айырмашылығы жер мен көктей.

Таң қаламын! Ақ дегені алғыс қара дегені қарғыс болған, ішкені алдында, ішпегені артында болған мына ауқатты адамдар неден қорқып қашты екен?

Ананың ақ сүтін еміп, уызына жарыған бойжеткен шет елге неге қашты екен?

Қартайған ата-анасын жұртқа тастап, ақша қуып кеткен талай бозбала кіндік қаны тамған туған жерінен, әлпештеп өсірген туып-өскен елінен неге қашты екен?

Талай жігіттің көз құрты болған сылқымдар кімнен қашты екен? Әлде олар беттің арын белге түйіп, намыстан, ар-ұяттан қашып жүр ме!

Ал айтқанына көнбеген қызды алып қашқандар қашқын ба, әлде қыз қашқын ба?

Баяғыда бір әумесер: «Қатыным қашты, бір таба нанды ала қашты» –депті. Қашқындар да мықты екен. Ала қашқандары көп пе екен? Қорқақты қуа берсең батыр болады. Бабамыз қашқан мен қуғаннан қиын нәрсе жоқ деген екен. Біліп айтқан.

Тура би атанған Сырым батыр Нұралы ханға наразы болып жүргенде: «Аз бен көпті, ақ пен қараны, нашар мен мықтыны теңгере алмадың, біреуді-біреу шауып жеп жатыр, дұрыс басқара алмадың», – десе керек. Ханға жол үстінде жолыққанда Сырым онымен амандаспай ілгері жүре береді.Нұралы:

– Батыр, бұрылып сәлем бергің келмейді, тасып жүрсің-ау! – депті.

Сонда Сырым:

– Хан, тасып жүргенім жоқ, қара қазақ баласының басын қоса алмай, сасып жүрмін, — депті.

Қашып жүргендердің де көпшілігі тауы шағылып, айтқанға көнбей, ертеңге сенбей, не істерін білмей сасып жүргендер болуы да мүмкін.

Небәрі алпыс бес жас ғұмыр кешкен, бірақ, сөйлеген сөздері орыс тарихында алтын әріптермен жазылып қалған, 1907 жылы Ресейдің ІІІ-ші Мемлекеттік думасына депутат болып сайланған адвокат Федор Плеваконың шешесі Қостанай өңіріне қарасты Қарабалық ауданында туып-өскен Алма есімді қыпшақ қызы екен. Нағашыларына тартқан жиен ержете келе қазақтың би-шешендері секілді ауыздыға сөз, аяқтыға жол бермейтін ділмар болған деседі.

Москвада селодан келген бойжеткен қонақүйдің бір бөлмесін жалдайды. Түн ортасында осы қонақ үйінің меңгерушісі араққа сылқия тойып алып бөлмені тексеру үшін есік қағады. Қыз ашпайды. Бөлменің есігін сындырып кірмек болған еркектен қорыққан қыз қыстың көзі қырауда іш киімшең үшінші қабаттан секіріп кетеді. Абырой болғанда, қалың қарға түсіп, жаны аман қалады, бірақ, қолы сынады. Аталмыш істі қараған сот болса қыздың өміріне қауіп төнгенін түсінбегенсиді.

Сонда сотта сөз алған адвокат Плевако: «Сібірде тайгада ақ сусар деген аң болады. Ол жауынан қашқанда жолында шалшық кездессе, жалт бұрылып қашуға шамасы келмесе, әппақ қардай таза жүнін былғағаннан көрі жауына жем болғанды артық көреді. Сондықтан сіздер түсіңбесеңіздер де, қыздың терезеден неге қарғып кеткені маған түсінікті» – дейді. Осы бір-ақ ауыз сөзбен ол қыз тағдырына араша түсіп, сотты әділ шешім шығаруға мәжбүр етеді.

Біз тілге тиек етіп отырған қыз да қашқын ғой. Бірақ, ол неге қашты, кімнен қашты, көбінесе мән беріп жатпаймыз.

Бұл жалған дүние шырқ айналған ұршық сияқты.

Шәңгерей ақынның «Ұршық» деген төрт жол өлеңін жатқа білемін.

«Ағаш едің құрма өскен,

Ұршық болдың шуда ескен.

Бір қалыпта тұрмақ жоқ,

Шығармалық мұны естен».

Бәйтеректер те құлайды. Жапырақтар да жылайды. Сабы ағаш болса да балта бұтақтарды бұтайды. Өмірдің заңы бұлжымайды. Тағдырдың тәлкегінен қашып құтыла алмайды екенсің.

Айтыңдаршы! Енді қайда қашайын?

**Дауыс:**

Сен кітапты көп оқиды екенсің. Сонда ақылыңа ақыл қосылды ма?

***Қашқын жоғары қарайды.***

Не дейсің? Жоқ ақылды кітап қоса ала ма? Кітапта ақыл көп екені рас!

***Кейіпкердің алдында қалың кітап жатыр. Мұқабасына «Қашқын» деп жазылған.***

Мына кітап та «Қашқын» деп аталады. Білдей роман. Қытайда жапа шеккен қазақ азаматы туралы. Оқысаң зығырданың қайнайды. Атамекенін аңсаған азаматтың Такламакан шөліндегі «Тарым» түрмесінен үш рет қашып шығып, ақырында қазақ жеріне жеткені туралы әңгіме жүрегіңді қан жылатады. Ол да зытып қашқан ғой. Қашып келгеннен кейінгі өмірі баянды болса болғаны.

Осы романның аттары аталмаған кейіпкерлері Ресейде де, Қазақстанда да жүр. Сонда қашқын деген жаман сөзді олардың маңдайына жазып қойып па?

Қыздың аяғын ауыр қылып, босанган соң әке парызын ұмытып, алимент төлемей қашып жүрген қашқын әкелер бар.

Тар құрсағын кеңіткен, тас емшегін жібіткен перзентін көкек секілді тастай қашқан арсыз әйелдер де бар.

Әлпештеп өсірген, қателігін кешірген ата-анасын Қарттар үйіне апарып тастап, перзенттік борышынан қашып жүрген безбүйрек балалар да бар.

Енесін келін қылып жұмсап, баласын анасына қарсы қойып жүрген көкбет келіндер де бар.

Әрине, олардың барлығына бірдей топырақ шаша алмайсың. Байдан көрмеген бақытты баладан көрдім дейтіндер де бар шығар.

Біреулер су мен оттан қашып жүр.

Біреулер соттан қашып жүр.

Ия! Мен де қашқынмын. Орыстың «Жұмыршақ» ертегісіндегі қасқырдан да, қояннан да, аюдан да, атасы мен әжесінен де қашып кететін, ақыр аяғында түлкіге жем болатын кейіпкерінің бір сыңары секілдімін.

Орыстың Колобогын бауырсақ деп аударып алып, атап жүрген аудармашылар нанның киесінен сескенбей ме екен? Колобоктың негізгі мағынасы қолы боқ дегенді білдіреді. Бұл туралы Мұрат Аджидің «Қыпшақтар» кітабында жақсы баяндалған. Бауырсақ деу көңілге қонбайды, нанға да, тілге де обал.

Кейде кино қараймын. Голивудтың фильмдері өте әсерлі. Онда да қашқындар көп. Қарақшылар мен ұрылар полициядан қашып жүреді. Банкирлер мен кәсіпкерлер салықтан қашып жүреді. Сарбаздар әскерден, бағыныштылар бастығынан қашып жүреді. Қашып құтылғандары көп емес. Қалғандары да қашық жүреді.

Қашқындар саясатта да аз емес екен. Бір елде төңкеріс болса. Президенті басқа елге қашып кетеді. Бір кәсіпорынның қаржысы құрдымға кетсе, басшысы қашып кетеді.

Елінде зорлық-зомбылыққа ұшырап, басқа мемлекетке қашып жатқандар қаншама? Оларды қашқын емес, босқын дейді. Не десе де, олар да қашып жүр. Әділетсіздіктен, қорлық пен зорлықтан қашып жүр.

Бәлкім, қашқаны да дұрыс па деп ойлайсың. Қой бастайтын көсем серкені білесіздер ғой. Қойды тоғытқанда қойлар беттемей тұрған жерге барлық қойды сол көсем серке бастайды. Немістің Дюрер деген атақты суретшісі «Соқыр бастаған зағибтар» деп аталған картина салған. Қолында асатаяғы бар, бірақ, көзі көрмейтін зағиб бір топ адамды шыңырауға тірелетін құзға бастап келе жатыр. Отар алдында – кәдімгі көсем серке. Орыстар мұндай жағдайды «козел отпущения» деп бағалайды екен. Оның соңына ергендер түгел құрдымға кететіні аян. Бастаушы – көсем серке – козел-провокатор. Бұл картинаны көргенде «Жол бастатсаң соқырға, құлауың хақ ақырға» деген ой келеді.

**Дауыс:**

Сен тек өз басыңдағы жағдайды ғана айтып отырған жоқсың ба? Тағдырына ырза адамдар да көп қой.

**Қашқын:**

Бар шығар. Көп те шығар. Оны зерттеген, санақ жүргізген кім бар? Кеше ғана мен құдайы көршімді көшеде жолықтырдым. Қызметінен ренжіп келе жатыр екен. «Не болды?» – деп сұрасам, жұмысына көңілі толмай, жоғары жаққа жалған ақпарат беруден бас тартқаны үшін сөгіс арқалап, жұмысынан қашып келеді екен. Жығылғанға жұдырық деп, үйіне келсе мұғалім болып қызмет атқаратын жұбайы сайлау коиссиясының мүшесі екен. Комиссияның қорытындысымен келіспегені үшін сөз естіп, ол да комиссиядан қашып келіпті. Бұл аз десеңіз баласы мектептен қашып келіпті. «Неге?» – десем, «Не негесі бар? Математикадан мұғалімі үй тапсырмасын берген ғой. Тапсырмасын оқысам, «бір қорада бір жылқы, екі сиыр, төрт қой және бес доңыз тұр. Сонда қорада барлығы қанша мал бар?» – деген сауал қойылған ғой. Балам жеті мал бар деп жауап берсе, дұрыс емес дейтін көрінеді. Қазақ о заманда бұ заман доңызды төрт түлікке қоспаған. Мектеп оқулығына соны кіргізген қандай ақымақ? Қайта баламның миы бар екен деп қуанып қалдым дейді.

***Қарқылдап күледі***

Мен де қашқынмын. Кімнен қашып жүрсің деймісіңдер? Өтіріктен, аярлардан, жемқорлар мен сұрқиялардан, қанды қол қарақшылар мен суайттардан, олақтар мен салақтардан қашып жүрмін.

Алайда мен тіленші емеспін! Қайыршы емеспін. Биліктің астауынан жем жейтін сұқ ит те емеспін. Аяғым аман болса, басым ауған жаққа қашамын. Қарап тұрсам, осы жұрттың елде тұрып жатқаны бар, шетке кеткені бар, тең жартысы қашқын секілді.

Сонда мен кіммін? Қашқындар арасында жүрген қашқынмын. Жалғыз жүріп жол таба алмасам, адассам да үйірімнен бөлінбейтін шығармын. Қайда барсам Қорқыттың көрі дегеннің кері келді.

Көресіңді көрмей көрге тірі кірмейсің. Қорқыт бабамыз да қанша жыл ажалдан қашты. Ажалдың құрығынан кім құтылған? Бәрібір тұтылды.

Кейбір қашқындар да осы Қорқыттың тағдырын қайталап жүргендей әсер етеді.

***Мысықтың мияулаған дауысы естіледі.***

**Қашқын:**

Мына қызықты қараңдар! Мысық қашып барады. Шамасы, тышқаннан қашқан болуы керек, өйткені артынан қуған иттің абалаған дауысы естілмейді.

Сіздерге шынымды айтайын!

Соңғы жұмысымда бастығым мені қатты қорлады. Өмірі естімеген сөзімді естідім. «Сенің қолыңнан түк келмейді, ғұмыр бойы осылай байғұс болып өтесің» - деді. Қазақша айтқан уәжіме орысша боқтық айтты. Күйіп кеттім! Сөзіне жауап қайтарып едім, әй-шәй жоқ, қолымен нұқып қалды. Бұдан әріге шыдамадым. Міне, мына қолдарыммен ***(қолдарын көрсетеді***) ұрып жықтым. Бишараның қарсыласуға да шамасы келмеді. Бір соққаннан мұрттай ұшты. Шекесі жол шетіндегі бардерға тиді. Тірі ме, өлі ме, білмедім. Көшеде кетіп бара жатқандар жедел жәрдем шақырды. Полиция шақырды. Мен болсам тұра қаштым. Қолыңмен жасағанды мойынмен көтерген дұрыс шығар. Бірақ, мен қорықтым. Өйткені, дауды оның бастағанын, әуелі оның маған қол жұмсағанын дәлелдей алмайтынымды білемін. Содан әлі қашып жүрмін! Қашқанда да қатты қаштым. Соңымнан қуғыншылар түсті.Қатты зытқаным сонша, басымдағы қалпағым ұшып кетті.

***(Басын қысады***) Миымды ойлар әбден ашытты.Пәледен машайық та қашыпты. Аяқ киімімнің де табаны тозып кетті.

Енді қашқанда қайда барамын. Қайда барып байыз табамын?

Қашу туралы ел аузында да қилы-қилы әңгіме бар. Бірімен бірі жауласқан екі батырдың бірі қуып, бірі қашып бара жатса, қуып келе жатқаны. «Тоқта, тоқта! Батыр болсаң – қашпа!» – дейді ғой. Қашқан кісі: «Е, қашпай қорқамын ба?» – деген екен,

Қашу дегенді өз басым Абай атамыз айтқан «Бес нәрседен қашық бол!» деген кеңесі есебінде дұрыс түсінемін. «Өсек, өтірік, мақтаншақ, еріншек, бекер мал шашпақ – Бес дұшпаның, білсеңіз» – дейді ұлы Абай.

Қашатын нәрсе көп. Нәпсіқұмарлық, тоғышарлық, сараңдық, жағымпаздық, сатқындық, айта берсек, толып жатыр. «Аш пәледен қаш пәле!» – деп сол жағымсыз міңез-құлықтан, кесір қылықтан қашатын болсақ, сөз жоқ, келешекте алға басарымыз анық.

**Дауыс:**

Оған сеніміңіз кәміл ме?

**Қашқын:**

Әрине!

«Бойы бұлғаң,  
Сөзі жылмаң,  
Кімді көрсем, мен сонан  
Бетті бастым,  
Қатты састым,  
Тұра қаштым жалма-жан» – дегенде Абай да адамға жат ұятсыз іс-әрекеттен, былық-шылықтан безген ғой.

**Дауыс:**

Мен саған сауал қояйын.

Қусаң жете алмайтын, қашсаң ұзап кете алмайтын не?

**Қашқын:**

Жете алмайтын – шапқан аттай, атқан оқтай жалған өмір.

Қашсаң құтылмайтын – анық өлім!

**Дауыс:**

Енді қашанғы қашқын боласың?

**Қашқын:**

Мен қашқын екенімді мойындаймын. Ажал желкемнен төнгенде оны қасқиып қарсы алуға жігерім жетпеді. Жаным қалса болды деген ой иектеді.

Аман-сау қалғанда да зорлық пен қорлыққа қарсы шығуға дәтім бармады. Бойымды жайлаған үрейді жеңе алмадым.

Кешіріңдер мені!

Қашқан жауға қатын да ие. Артыма қайырылып, қуып келе жатқан қаскөйге қарсы шабуға дәрменім болмады.

Өкініш өзегімді өртейді. Іштегі жалынды сыртқа шығарсам маңайым түп-түгел отқа оранатын тәрізді.

Бірақ, қашқындардың да түр-түрі бар.

Отанынан қашқан қашқын – қара албасты басқыр.

Жаудан қашқан қашқын – опасыз.

Әйелінен қашқан ер азаматтар да бар. Кезінде Лев Толстой да әйелінен қашып кетіп, басқа жерде демі үзілген көрінеді.

***Телефон шырылдайды. Қашқын ұялы телефонды қалтасынан алып, құлағына тосады.***

**Қашқын:**

Алло! Ия, мен! Тыңдап тұрмын! Не дейсің? Жоқ! Мен олардың қолдарына түспеймін. Көп сөйлеспе. Тыңдап тұруы мүмкін. Айттым ғой. Көз көрмеске кетемін. Сол жақтан саған ақша жіберіп тұрамын. Басқа біреулер арқылы. Ретін табамын. Оған қам жеме...

Уақыт өтсін! Заман да бұл қалпында тұра бермес. Түрмеде отырғанша еркіндікте жүре тұрайын.

Жылама!

Сен жақсы көретін ән есіңде шығар.

Жаяу Мұсаның әнін айтамын.

***(пауза)***

...Ия, ия!

Сол әнде айтылады ғой.

Ақ сиса, қызыл сиса, сиса, сиса,

Жүрмейді кімдер жаяу зорлық қылса.

Байлары орыс, қазақ қашқын дейді,

Көрер ем қашқындықты күнім туса.

Боларсың сен де мендей, маған күлсең,

Ханзада, жауыздардан зорлық көрсең.

Есіңнен күлмек түгіл айырыласың,

Айырылып ел-жұртыңнан, қаңғып жүрсең.

Аллаға шүкір, елдің ішіңдемін. Бұйырғаны болар. Тек Жаратқаннан жақсылық күтемін!

***Телефонды қалтасына салады.***

Естідіңдер ме? Менің әйелім де қашқынның қызы. Қайынатам мен қайыненем кешегі аласапыранда мал-мүлкін тастап, Қытайға қашыпты. Шекараға дейін оларды қызыләскерлер қуып, оқсебермен атқан. Қынадай қырған. Менің болашақ жарым - ол кезде кішкентай қыз түйенің қомында жатып аман қалыпты. Көретін жарығы бар екен. Амал қанша, енді қашқынның әйелі деген атқа ілініп отыр.

Көргілерің келсе, көрсетейін. Менде суреті бар.

***Телефонын алып, суретін көрсетеді.***

***Сахнадағы бұрыштағы экраннан қасқырдың бейнесі көрінеді.Ол Айға қарап ұлиды.***

**Қашқын:**

Өзіне көрінсін! Кет, пәлекет!

***Келесі бұрыштағы экраннан полиция көлігінің дабылы естіледі.***

**Қашқын:**

***(Екі құлағын қос қолымен жабады)***

Мыналар да мазаны алды. Қасқырдан құтылсам да осылардан құтылу қиын болды.

***Сахнаның ортасына прожектор жарығы түседі. Ақ сақалды қария көрінеді.***

***Оның дауысын алдын ала бейнебаянға жазып алып, экраннан көрсетуге де болады.***

**Қария:**

Балам, сен көп қиянат көрген екенсің. Алла жазса, барлығынан да аман-есен құтыласың! Енді қорықпа! Сен қол жұмсадым деген кісі аман-есен көрінеді.

Қолыңды жай, бата берейін!

***(қолдарын жаяды)***

Ия, Алла!

Қатыгез қастан сақта,

Қытымыр достан сақта!

Қаңғыған оқтан сақта,

Харам астан сақта!

Қазылған ордан сақта,

Құрылған тордан сақта,

Жігерсіз қордан сақта,

Кеудесі зордан сақта!

Қайырымсыз ұлдан сақта,

Мейірімсіз қыздан сақта!

Үйіңе бақыт қонсын,

Жортқанда жолың болсын,

Жолдасың Қыдыр болсын!

Орта толсын!

Айтқаным келсін!

Аллаһу әкпар!

**Қашқын:**

Әмин!

Жаратқан жар болсын!

***Сырттан азан дауысы естіледі.***

***Қашқын жайнамазға жығылып, Алладан кешу сұрайды.***

***Құранның «Фатиха» сүресі радио арқылы естіледі.***

**Бисмиллаһир рахманир рахиим  
 әлхәмду лилләһи раббил ғаләмин  
 әррахман ир рахим  
 мәлики йәумиддин  
 иййәкә нәъбуду уәиййәкә нәстәъиин  
 иһдинәс сирәтал мустәқим  
 сирәтал ләз̃иинә әнъамтә ғаләйһим ғайрил**

**мәғдууби ғаләйһим уәләд даллин**

**Аса қамқор, ерекше мейірімді**[**Алланың**](https://kk.wikipedia.org/wiki/%D0%90%D0%BB%D0%BB%D0%B0)**атымен бастаймын, Барлық мақтау бүкіл әлемнің раббы Аллаға тән, Аса қамқор, ерекше мейірімді, қиямет күннің иесі!  Саған ғана құлшылық қыламыз, әрі Сенен ғана жәрдем тілейміз:  Бізді тура жолға сала көр!  Нығыметке бөленгендердің жолына! Қаһарыңа ұшырағандардың жолына емес!**

***(сүре қалауына қарай не тек араб тілінде, не араб және қазақ тілінде оқылса да болады)***

**Шымылдық**